Opettajan tekijänoikeusoppaan toinen kirjoittaja Ville Oksanen on kuollut 23.11.2014.



Ville on vuosia puolustanut yksilön oikeuksia yhä teknistyvässä maailmassa, sekä yksityisyydensuojan että tekijänoikeuksien alueilla. Siitä syystä hän varmaan lähti mukaan ideaan tehdä opettajille tekijänoikeusopas, jossa asiat oikeasti avataan käytännönläheisesti ja ymmärrettävästi. Villellä oli juuri sopiva sekoitus tekijänoikeuslakimiehen asiantuntemusta ja eteenpäin suuntautuvaa näkemystä maailman kehityksestä. Hän on myös eräs sympaattisimmista tapaamistani henkilöistä, jonka kanssa työskentely oli uskomattoman helppoa ja kitkatonta.

Tietokirjaa kirjoitettaessa on välillä koviakin pulmia purtavana, mutta liioittelematta tapasimme Villen kanssa vain kerran kirjaprojektin aikana, kun käsikirjoitus oli valmistunut ja jätetty kustantajalle. Vuoden kirjoitusprojekti tapahtui netissä, googlen dokumenttien, skypen ja sähköpostin avulla. En usko, että tämä olisi onnistunut kovin monen muun henkilön kanssa.

Kirjan valmistumisen jälkeen vuodesta 2011 alkaen olemme Villen kanssa kouluttaneet opettajia kautta maan, matkustamalla, webinaareissa ja neuvoja jaellen sähköpostitse. Osa toiminnasta oli OKM:n rahoittamaa, jolloin oppilaitokset saivat palvelut maksutta. Jos muuta rahoitusta ei ollut, Villen taksat oppilaitoksille olivat todella matalat. Hän ymmärsi, että oppilaitokset tarvitsevat tietoa, mutta että niillä ei ole samanlaisia rahoja kuin suuryrityksillä. Webinaaritallenteita on jonkin verran tallessa, kuten KOTEK-hankkeen 12 webinaarin sarja, jotka käyvät läpi oikeastaan kaikki tekijänoikeuden näkökulmat opetuksen alalla.

Ville myös teki vanhoista OKM:n kouluille laadituista mallisopimuksista uudet versiot, jotka soveltuvat avoimen sisällön tekemisestä sopimiseen. Ja Villen kanssa laadimme tiiviit ohjeet oppilaitosjohdolle siitä, minkälaiset tekijänoikeusohjeet tulisi opetushenkilöstölle tehdä. Näiden ohjeiden pohjalta olimme parhaillamme sparraamassa puolta tusinaa oppilaitosta avoimen sisällöntuotannon mestarikouluiksi KOTEK4-hankkeessa. Työ jäi Villen osalta kesken. Aivan liian aikaisin.

Villen eräs viimeisimmistä esiintymisistä oli hänen syntymäkaupunkinsa Turun sivistyistoimialan Digipolut-hankkeen webinaarissa 13.11. Voit katsoa tallenteen, jossa Ville ja minä puhumme aiheesta Mitä oppilaille pitäisi opettaa tekijänoikeuksista.

Vaikka olin Villen kanssa tekemisissä vain ammatillisesti, verkon kautta pystyin seuraamaan hänen valokuvaus– ja ruokaharrastuksiaan sekä väläyksiä hänen perhe-elämästään. Kaikki se näytti, että Ville oli hyvä ihminen, jolla oli visio paremmasta maailmasta ja rohkeutta toimia sitä kohti.

Villen muistoa kunnioittaen ja yhteistyöstä kiitollisena, Tarmo Toikkanen